**XXXX HEZIKETA ZENTROAREN ETA**

**YYYYY ENPRESAREN/ KOOPERATIBAREN**

**ARTEKO HITZARMENA**

**LAN EREMUA EUSKALDUNTZEN JARRAITZEKO**

EUSKARAGILEAK Enpresa Batzordean, enpresek/ kooperatibek heziketa zentroekin duten harremanari berebiziko garrantzia eman zaio, bi erakundeen arteko hizkuntza-harremanen ikuspegitik, bai eta lan mundura jauzia eman behar duten ikasle edota langile berriengan eragitearen ikuspegitik ere.

Bai Euskarari Elkartearekin lankidetzan, euskara plana dugun hainbat enpresak osatzen dugun EUSKARAGILEAK batzordeak honako dokumentu hau egokitu du, enpresen/ kooperatiben eta dagozkien heziketa zentroen arteko harremanetan kontuan hartu beharreko zenbait alderdi edo betebehar zehaztuz.

Lan-mundua euskalduntzen jarraitzeko ezinbestekoa zaigu etorkizunean lankide izango ditugun egungo ikasleen heziketa zentroekin zenbait jokaera zaintzea. Zentzu horretan, jarraian datozen puntuak baliagarriak izan daitezke heziketa zentroaren eta enpresaren arteko hizkuntza portaera zehazteko.

Kontua ez da hitzarmenak sinatzen hastea; helburua da heziketa zentroaren eta enpresen/ kooperatiben arteko harremanetan euskara langai izatea eta hizkuntza jokaera adostea. Hori bai, oso lagungarria izan daiteke hori guztia hitzarmen formatuan jasotzea edo, hala dagokionean, aurretik eginda dagoen ohiko hitzarmenari eranstea.

Horrela, bada, ondorengo eredua hitzarmen formatuan prestatu dugu. Aurretik erakunde bien arteko lankidetza hitzarmen eredurik dagoen kasuan, adierazpena eta ondorengo puntuak hitzarmenari gehitu dakizkioke.

Esan gabe doa, honakoa proposamen bat baino ez dela, eredu bat, erakunde bakoitzak berera egokitu beharrekoa.

Azkenik, oso garrantzitsua da adostutako puntuek behar besteko hedapena izatea erakunde bakoitzean. Adostutako hizkuntza portaera ondo sozializatzea gakoa da; ez dadila ordezkarien arteko formalismo hutsean gera.

**HITZARMEN EREDUA**

**EUSKARAREN ERABILERA AREAGOTZEKO**

**XXXXX HEZIKETA ZENTROAREN ETA YYYYY ENPRESAREAN/ KOOPERATIBAREN ARTEKO**

**ELKARLANERAKO HITZARMENA**

Alde batetik, xxxxxx ordezkaria, Herrian (Lurraldea) ……….. helbidean egoitza soziala duen XXX heziketa zentroaren izenenean.

Beste aldetik, yyyyyy ordezkaria, Herrian (Lurraldea) ……….. helbidean egoitza soziala duen YYYY enpresaren/ kooperatibaren izenean.

Alderdi biek hitzarmen hau sinatzeko gaitasuna eta eskumena aintzatetsi diote elkarri eta ondorengo hau ADIERAZTEN DUTE:

Lan-mundua euskalduntzen jarraitu nahi dugunez, ezinbestekoa zaigu etorkizunean lankide izango diren ikasleengan eragitea. Zentzu horretan, XXXX heziketa zentroaren eta YYYY enpresaren/ kooperatibaren arteko hizkuntza portaera zehazteko baliagarriak izango zaizkigun ondorengo puntuak adostu ditugu hitzarmen honetan.

1. X zentroaren eta Y enpresarean/ kooperatibaren arteko ahozko eta idatzizko **harremana** euskaraz izango da.
2. X zentroak Y enpresari/ kooperatibari ahalik eta **lan-trebakuntza** saio gehien euskaraz jasotzeko aukerak landuko ditu. Horretarako, X zentroak euskaraz eskaini ditzakeen lan-trebakuntza saioak ezagutaraziko dizkio Y enpresari/ kooperatibari, baita aztertu ere hartzailearentzat interesekoak izan daitezkeen saioak euskaraz eskaintzeko beste aukera batzuk.
3. X zentroak zein Y enpresak/ kooperatibak dagozkien **baliabideak** garatuko dituzte ikasleak euskaraz egin ditzan lantokiko prestakuntza, praktikak edota ikasketa amaierako lana.

3.1.- **Hausnarketa saioak egin.** Praktikak edo amaierako proiektua euskaraz egiteak hizkuntzaren normalizaziorako duen garrantziaren gainean hausnarketa saioak antolatuko dira X zentroan zein Y enpresan/ kooperatiban.

3.2.- **Euskaraz arituko dena eskaini.** Praktikak edo proiektuak euskaraz garatuko dituen ikaslea eskainiko dio X zentroak Y enpresari/ kooperatibari

3.3.- **Euskaraz arituko dena eskatu**: Y enpresak/ kooperatibak, dagozkion proiektua edo praktikak euskaraz garatu nahi baditu, ikasle euskalduna eskatuko dio X zentroari.

3.4- **Lantegian harrera.** Ikasleari harrera euskaraz egingo dio Y enpresak/ kooperatibak eta euskara planaren zein hizkuntza irizpideen berri emateaz gain, praktikak edo proiektua euskaraz egiteko nahia agertuko dio.

3.5.- Ikasleari **lantegian euskaraz aritzeko erraztasunak**. Y enpresak/ kooperatibak euskaraz aritzeko ahalik eta baldintza egokienak eskainiko dizkio ikasleari: lan egin behar duen saileko lankideen gutxieneko euskara ezagutza eta erabilera, ikasleari euskaraz zuzentzea, euskarazko softwarea, dagokion gaiaren inguruko materiala euskaraz izatea, tutorearen ezagutza-maila, euskaraz sortzeko laguntza (hiztegiak, euskara teknikaria, etab.).

3.6.- **Minimoak.** Ikasketa amaierako lanaren txostena erdaraz egitea erabaki den kasuan, enpresarentzat/ kooperatibarentzat berariaz sortuko den dokumentazioa edo lanaren aurkezpena euskaraz egiteko eskatu ahalko zaio ikasleari.

3.6.- **Ikaslearen jarraipena** eta ebaluazioa euskaraz egingo du X zentroak.

1. X zentroak borondatea agertzen du Y enpresa/ kooperatiba bisitatzeko eta, modu berean, Y enpresak/ kooperatibak X zentroari bisitan etortzeko aukera eskaintzen dio. Bisitan ikasleei enpresaren nondik norakoen eta lan-prozesuen berri emateaz gain, euskararen normalizazioak enpresarentzat duen garrantzia adieraziko zaie.
2. Aurreko punturen bat betetzeko arazorik izanez gero, X zentroak eta Y enpresak/ kooperatibak egoera aztertuko dute eta kalterik txikiena eragingo duen erabakia hartuko da, eta etorkizunean aplikatu beharreko hobekuntza edo zuzenketak jasoko dira.
3. X zentroak zein Y enpresak/ kooperatibak kolektibo osoari emango dio hitzarmen honen berri, bereziki zuzen-zuzenean hitzarmenak eragingo dien departamentu edo unitateei. Halaber, jarraipen zuzena egingo diote hitzarmenari eta, ebaluatu ondoren, behar beste egokitzapen jaso eta bideratuko dituzte.

Elkarlanerako akordio honek, indarrean jarraituko du alde batek etetea eskatzen ez duen bitartean.

Herrian, urteko hilaren egunean

X zentroko ordezkaria Y enpresako ordezkaria